N á v r h

ZÁKON
z ......... 2026,

ktorým sa mení a dopĺňa zákon č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov v znení neskorších predpisov

Národná rada Slovenskej republiky sa uzniesla na tomto zákone:

Čl. I
Zákon č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov v znení zákona č. 355/2024 Z. z. a zákona č. 291/2025 Z. z. sa mení a dopĺňa takto:

1. § 2 sa dopĺňa písmenom bt), ktoré znie: 
„bt) kvalifikovaným daňovým stimulom daňový stimul, ktorý je všeobecne dostupný, pričom jeho výška sa určuje na základe
1. výdavkov (nákladov) vynaložených na území Slovenskej republiky, ak hodnota daňového stimulu nepresahuje výšku týchto výdavkov, alebo
2. objemu produkcie na území Slovenskej republiky.“. 

2. V § 17 ods. 1 písm. c) sa na konci pripája čiarka a tieto slová: 
„okrem kvalifikovaných refundovateľných daňových zápočtov a obchodovateľných prevoditeľných daňových zápočtov, na ktoré sa uplatnilo rozhodnutie podľa § 32d ods. 7“.

3. V § 17 sa odsek 2 dopĺňa písmenom f), ktoré znie: 
„f) kvalifikovaného refundovateľného daňového zápočtu a obchodovateľného prevoditeľného daňového zápočtu, ktoré spĺňajú podmienky definície kvalifikovaného daňového stimulu podľa § 2 písm. bt), ak sa na ne neuplatňuje rozhodnutie podľa § 32d ods. 7.“.

4. Za § 32c sa vkladá § 32d, ktorý vrátane nadpisu znie:

„§ 32d
Výnimka pre daňové stimuly viazané na ekonomickú podstatu

(1) Podávajúci subjekt sa môže v súlade s § 42 ods. 3 rozhodnúť, že suma dorovnávacej dane zodpovedajúca kvalifikovaným daňovým stimulom vypočítaná za základné subjekty nachádzajúce sa v Slovenskej republike, pre ktoré sa podľa tohto zákona vypočítava samostatná efektívna sadzba dane, sa za účtovné obdobie považuje za nulovú.
(2) Dorovnávacia daň zodpovedajúca kvalifikovaným daňovým stimulom sa určí ako rozdiel medzi
a) dorovnávacou daňou vypočítanou pri uplatnení postupu podľa odsekov 3 a 5 za základné subjekty podľa odseku 1 a
b) dorovnávacou daňou vypočítanou za základné subjekty podľa odseku 1, ak by sa rozhodnutie podľa odseku 1 neuplatnilo.
(3) Ak podávajúci subjekt uplatní rozhodnutie podľa odseku 1, na účely § 16 sa ako položka zvyšujúca upravené zahrnuté dane podľa § 17 ods. 1 zohľadní nižšia z týchto súm:
a) suma kvalifikovaných daňových stimulov využitých v účtovnom období podľa odseku 4, alebo 
b) limit ekonomickej podstaty podľa odseku 5 pre Slovenskú republiku.
(4) Sumou kvalifikovaného daňového stimulu využitou v účtovnom období sa rozumie
a) zníženie zahrnutej dane v účtovnom období v dôsledku uplatnenia daňového zápočtu, 
b) suma zvýšeného odpočtu výdavkov (nákladov) alebo superodpočtu výdavkov (nákladov) uplatneného v účtovnom období vynásobená sadzbou dane podľa osobitného predpisu,12)
c) suma príjmu priraditeľného k oprávneným výdavkom (nákladom), ktorý je oslobodený od dane, vynásobená sadzbou dane podľa osobitného predpisu,12) alebo pri uplatnení preferenčnej sadzby dane suma príjmu priraditeľného k oprávneným výdavkom (nákladom) vynásobená rozdielom medzi sadzbou dane podľa osobitného predpisu12) a preferenčnou sadzbou dane.
(5) Na účely odseku 3 písm. b) sa limitom ekonomickej podstaty za účtovné obdobie rozumie suma vo výške
a) 5,5% zo sumy vyššej z
1. uznaných mzdových nákladov na uznaných zamestnancov, ktorí vykonávajú činnosti pre nadnárodnú skupinu podnikov alebo veľkú vnútroštátnu skupinu v Slovenskej republike, vrátane mzdových nákladov, ktoré sú kapitalizované a zahrnuté v účtovnej hodnote uznaného hmotného majetku, alebo 
2. odpisov, opotrebenia a zníženia hodnoty uznaného hmotného majetku vykázaných vo finančnom účtovníctve v súvislosti s týmto majetkom v Slovenskej republike za účtovné obdobie, alebo 
b) 1% účtovnej hodnoty uznaného hmotného majetku v Slovenskej republike podľa § 23 ods. 1 písm. c) okrem pozemkov a iného neodpisovaného hmotného majetku, ak sa tak podávajúci subjekt rozhodne v súlade s § 42 ods. 2.
(6) Ak podávajúci subjekt zruší rozhodnutie podľa odseku 5 písm. b), odpisy, opotrebenie a zníženie hodnoty uznaného hmotného majetku, ktorého účtovná hodnota bola zahrnutá do výpočtu podľa odseku 5 písm. b) v predchádzajúcom účtovnom období, v ktorom sa uplatnil limit ekonomickej podstaty, sa pri uplatňovaní odseku 5 písm. a) nezohľadnia.
(7) Podávajúci subjekt sa môže v súlade s § 42 ods. 3 rozhodnúť, že kvalifikovaný refundovateľný daňový zápočet alebo obchodovateľný prevoditeľný daňový zápočet alebo ich časť, ktorá spĺňa podmienky kvalifikovaného daňového stimulu, sa považuje za kvalifikovaný daňový stimul na účely uplatnenia postupu podľa odsekov 3 a 5. V rozsahu zodpovedajúcom uplatnenému rozhodnutiu podľa prvej vety sa táto časť kvalifikovaného refundovateľného daňového zápočtu alebo obchodovateľného prevoditeľného daňového zápočtu
a) nezohľadňuje pri výpočte oprávneného príjmu a oprávnenej straty, a
b) považuje za položku znižujúcu upravené zahrnuté dane podľa § 17 ods. 2 písm. f).“.

5. § 40 sa dopĺňa odsekmi 5 a 6, ktoré znejú:
„(5) Ak daňovník, ktorý zanikol bez právneho nástupcu, nesplnil povinnosť podať daňové priznanie alebo zaplatiť daň za príslušné zdaňovacie obdobie, túto povinnosť má
a) daňovník, ktorý je súčasťou tej istej nadnárodnej skupiny podnikov alebo veľkej vnútroštátnej skupiny a ktorého poveria daňovníci, ktorí sú súčasťou tejto skupiny; ak nie je poverený žiadny daňovník, ktorý je súčasťou tejto skupiny, zodpovedajú za splnenie tejto povinnosti všetci daňovníci, ktorí sú súčasťou tejto skupiny, spoločne a nerozdielne,
b) hlavný materský subjekt nadnárodnej skupiny podnikov alebo veľkej vnútroštátnej skupiny, ktorej bol daňovník súčasťou, ak neexistuje daňovník podľa písmena a), alebo
c) spoločný podnik, ak je daňovník subjektom pridruženým k spoločnému podniku.
(6) Ak daňovník zanikol bez právneho nástupcu a nebol poverený miestne určený subjekt, odsek 5 sa použije primerane aj pri plnení oznamovacej povinnosti podľa § 39.“.

6. V § 42 ods. 2 sa slová „§ 29 a 30“ nahrádzajú slovami „§ 29, § 30 a § 32d ods. 5 písm. b)“.

7. V § 42 ods. 3 sa slová „§ 31 ods. 1 a § 32c“ nahrádzajú slovami „§ 31 ods. 1, § 32c a § 32d ods. 1 a 7“.

8. V § 46 ods. 3 sa číslo „2026“ nahrádza číslom „2027“ a číslo „2028“ sa nahrádza číslom „2029“.

9. Za § 46b sa vkladá § 46c, ktorý vrátane nadpisu znie:

„§ 46c
Prechodné ustanovenia k úpravám účinným od 31. decembra 2026

(1) Prvým účtovným obdobím, za ktoré sa uplatní § 32d, je účtovné obdobie začínajúce po 31. decembri 2025, ak podávajúci subjekt prijme rozhodnutie v oznámení s informáciami na určenie dorovnávacej dane podľa § 39, ktorým uplatní postup podľa § 32d ods. 1. 
(2) Ustanovenie § 40 ods. 5 sa prvýkrát použije pri podaní daňového priznania, pri ktorom lehota na jeho podanie neuplynula pred 31. decembrom 2026. Ustanovenie § 40 ods. 6 sa prvýkrát použije pri plnení oznamovacej povinnosti podľa § 39, pri ktorej lehota na jej plnenie neuplynula pred 31. decembrom 2026.“.

Čl. II

Tento zákon nadobúda účinnosť 30. decembra 2026, okrem čl. I prvého bodu až siedmeho bodu a deviateho bodu, ktoré nadobúdajú účinnosť 31. decembra 2026. 

